
ВЪПРОС № 20 А)

В официално публикувания отговор УО посочва, че не може да конкретизира спрямо кои кодове, съгласно посочените в Класификатора на икономическите дейности КИД-2008 е относимо определението "предприятия, работещи в отрасъла на шосейния транспорт на товари и пътници", предвид възможността за противоречие с цитирания Регламент на Комисията (ЕО) 1998/2006. В същото време не са поставени други, изрични указания за тълкувание на това специфично изключение за предоставяне на помощ съгласно режима "de minimis", което води до следните въпроси:

· По какъв начин и на база каква методология е оценявана принадлежността на предприятията към сектор "шосеен" транспорт съгласно обхавата на режима "de minimis" по схеми за безвъзмездна помощ от ОПК и по другите Оперативни програми? 

· Конкретно поради какви причини и въз основа на чий експертен анализ или съгласувано с ЕК становище не е възможно обвързването на Регламент на Комисията (ЕО) 1998/2006 по КИД-2008? 

· Колко предприятия и какъв процент от общия брой на кандидатите до момента са били определени като "работещи в отрасъла на шосейния транспорт на товари и пътници"? 

· Какво е официалното становище на ЕК съгласно тълкуванието на понятието "шосеен транспорт" по Регламент на Комисията (ЕО) 1998/2006 съгласно общия за държавите - членки на ЕС, ревизиран класификационен стандарт NACE, Rev. 2. и какви са практиките в другите страни членки на ЕС по тази тема? 
Така поставените въпроси не целят изричен отговор, а по-скоро да привлекат Вашето внимание към един сериозен проблем, който при външен анализ и одит на управлението на оперативната програма и разходването на средства, е възможно да доведат до финансови корекции и загуба на средства. 

Моля, да обърнете внимание и на реалната възможност текстът на Регламентът да е преведен (и съответно) тълкуван неправилно, както е посочено в официалното издание на Европейския вестник и платформата за достъп до правото на ЕС Eur-Lex - моля, вижте тук, където официалния преводен текст пояснява понятието не като "шосеен" транспорт, а като "сухопътен" транспорт - цитат съгласно Член 2 "Помощ de minimis (минимална помощ)", чл.2, а именно: 

Общият размер на минималната помощ, предоставена на всяко едно предприятие, осъществяващо дейност в сектора "сухопътен транспорт", не може да надхвърля 100000 EUR за период от три данъчни години.

както и превода на указанията в преамбюла на регламента, цитирани от УО, а именно:
"предприятията, работещи в сектора за сухопътен транспорт на товари и пътници"

Такъв под-сектор съществува както според Класификатора на икономическите дейности КИД-2008 - 49 Сухопътен транспорт, Сектор H ТРАНСПОРТ, СКЛАДИРАНЕ И ПОЩИ, така и според общия за държавите - членки на ЕС, ревизиран класификационен стандарт NACE, Rev. 2. Statistical classification of economic activities in the European Community. на Евростат под-сектор 49. Land transport and transport via pipelines, от SECTION H - TRANSPORTATION AND STORAGE, чието определение е дадено както следва: "This division includes the transport of passengers and freight via road and rail, as well as freight transport via pipelines." - страница 235 от стандарта.

В същото време, без да натрапвам своята експертна позиция, не смятам, че Регламент 1998/2006 засяга изрично всички извършвани от предприятията дейности, категоризирани в Сектор H ТРАНСПОРТ, СКЛАДИРАНЕ И ПОЩИ, а само тези, в под-сектора 49 Сухопътен транспорт, което се подкрепя и от отбелязания в самия регламент текст:

Отчитайки развитието на сектор "транспорт", по-конкретно преструктурирането на много транспортни дейности след тяхната либерализация, повече не е целесъобразно транспортният сектор да бъде изключван от приложното поле на регламента de minimis. Следователно, приложното поле на настоящия регламент трябва да се разшири върху целия сектор "транспорт". Независимо от това, общият таван de minimis трябва да бъде адаптиран, за да се отчете дребния като цяло размер на предприятията, работещи в сектора за сухопътен транспорт на товари и пътници.

Ще очаквам Вашето официално становище и отговор, който вярвам ще отговори обективно на нуждата от прозрачност, яснота и решителност в прилаганите от администрацията правила и изисквания към бенефициентите-предприятия в един от най-важните сектори в България. 


ОТГОВОР № 20 А)
По въпроса относно прилаганата до сега практика бихме искали да поясним, че преценката е била извършвана за всеки конкретен случай, тъй като в множество от подсекторите на сектор Н Транспорт, складиране и пощи се съдържат дейности по сухопътен транспорт на пътници и товари.

По въпроса относно прилагането на понятието „сухопътен” или понятието „шосеен транспорт”, във връзка с несъответствие при превода на български език на термина „road transport”, Министерството на финансите е уведомило Европейската комисия, в резултат, на което е публикувана поправка в превода на български език в Официален вестник на ЕС (ОВ L201/04.08.2011 г.), съгласно която думите „сухопътен транспорт” се заменят със „шосеен транспорт”.
Във връзка с постъпили въпроси, съдържащи искане за по-конкретно тълкуване на понятието „шосеен транспорт” бе поискано становище по посочения проблем от Министерство на финансите и Националния статистически институт, като бяха получени становища в следния смисъл:

Съгласно действащата Класификация на икономическите дейности (КИД-2008), към понятието „шосеен транспорт” следва да се отнасят предприятията, класифицирани в позициите със следните тризначни кодове 49.3 (Друг пътнически сухопътен транспорт) и 49.4 (Товарен автомобилен транспорт и услуги по преместване). Сухопътният транспорт освен автомобилен обхваща железопътен и тръбопроводен, но от тях само автомобилният е шосеен, тъй като функционира, използвайки пътната инфраструктура, независимо дали е на националната територия или на територията на други страни.

Получателите на минимални помощи следва да дефинират дейността си еднозначно, съобразно осъществяваните дейности и по този начин да определят кой праг ще прилагат. 









